paragraph_text: Potkraj srednjega vijeka, pod franjevačkim utjecajem, na Zapadu se uvelo štovanje Križnoga puta u obliku niza zastajališta u crkvenom brodu (lađi), ili vani uz kakav put, a svaka je postaja bila obilježena likovnim prikazom nekoga od mnogih događaja izvornoga puta, te bi se uz njih izgovarale molitve. Isprva je bilo sedam postaja, ali ih je poslije postalo četrnaest, kako je ostalo do dana današnjega.